ভাসানীকে ভারতে পেয়ে তাজউদ্দীন নিশ্চয়ই খুশি হয়েছিলেন। একপর্যায়ে অস্থায়ী সরকারের জন্য যখন একটি সর্বদলীয় উপদেষ্টা পরিষদ গঠনের প্রয়োজন দেখা দেয় তখন মওলানাকেই তার সভাপতি করা হয়, এবং তিনি বিনা দ্বিধায় সে-পদ গ্রহণ করেন। ওই পরিষদের সভা অবশ্য একবারই বসেছিল; তাজউদ্দীন সন্তুষ্ট হতেন সভা যদি আরো হতো এবং পরিষদকে যদি স্থায়ীরূপ দেওয়া যেতো। যুদ্ধটাকে শুধু আওয়ামী লীগের না-রেখে জাতীয় মুক্তিযুদ্ধের রূপদানে তিনি আগ্রহী ছিলেন। ওই আগ্রহ থেকেই উপদেষ্টা পরিষদ গঠন করা হয়েছিল। কিন্তু পরিষদকে গুরুত্বপূর্ণ করে তোলা কোনো মতেই সম্ভব ছিল না। প্রবল আপত্তি ছিল আওয়ামী লীগের ভেতর থেকেই। ব্যতিক্রম বাদ দিয়ে, আওয়ামী লীগের নেতারা কেউই প্রত্যক্ষ যুদ্ধক্ষেত্রে ছিলেন না, তাদের অধিকাংশই থাকতেন হয় কলকাতায় নয়তো আগরতলায়। তাদের ভেতর দলাদলি ছিল, কিন্তু ঐক্য ছিল এক জায়গায়, সেটা হলো যুদ্ধ থেকে বামপন্থীদেরকে দূরে রাখা। যুদ্ধের সম্ভাব্য সুফলের সবটুকুর ওপরই তাদের চোখ ছিল। মুক্তিবাহিনীতে বামপন্থী তরুণদেরকে না-নেওয়ার নির্দেশ দেওয়া হয়েছিল। এ ব্যাপারে সবচেয়ে উগ্র ছিলেন মুজিববাহিনীর যুবনেতারা।